Forslag til RÅDETS FORORDNING om vedtægt for og finansiering af europæiske politiske partier

(forelagt af Kommissionen)

BEGRUNDELSE

I EF-traktatens artikel 191 hedder det, at:

"politiske partier på europæisk plan er vigtige som en integrationsfaktor inden for Unionen. De bidrager til en europæisk bevidstgørelse og til at udtrykke unionsborgernes politiske vilje".

Traktaten tillægger således de politiske partier funktioner, som i betydelig grad medvirker til at udvikle den europæiske integration, og idet de bidrager til at udtrykke borgernes politiske vilje, er de med til at sikre, at institutionerne fungerer demokratisk. Det er klart, at udøvelsen af disse funktioner medfører udgifter til drift og personale.

Men artiklen omfatter ikke nogen bestemmelse om konkrete foranstaltninger. Derfor foreslog Kommissionen den 13. juni 2000 i et bidrag til regeringskonferencen, at der blev føjet en "operativ bestemmelse" til artikel 191, som skal gøre det muligt at omsætte artiklen i praksis. De ændringer, der er vedtaget med Nice-traktaten, understreger i øvrigt yderligere de europæiske politiske partiers rolle og betydning som integrationsfaktorer i EU. De understreger ligeledes, at ingen finansiering over Fællesskabets budget kan anvendes til direkte eller indirekte finansiering af politiske partier på nationalt plan.

Europa-Parlamentets politiske grupper yder de tilsvarende partier finansiel støtte og tildeler dem personale over deres budget og dermed over Europa-Parlamentets budget. Revisionsretten betragter dette som ulovligt på grund af et manglende specifikt retsgrundlag (særberetning nr. 13/2000, EFT C 181 af 28.6.2000). Desuden nærmer tiltrædelsen af nye medlemsstater sig, og de europæiske partier vil komme til at spille en vigtig rolle i forbindelse med forberedelsen af disse landes borgere til EU-valgene og til deres deltagelse i EU's politiske liv.

Da artikel 191 ikke er et tilstrækkeligt specifikt retsgrundlag, er det nødvendigt at tilføre et sådant til artikel 191, således at de nævnte udgifter kan afholdes over Fællesskabernes almindelige budget.

Det mest passende retsgrundlag for sådanne udgifter er uden tvivl artikel 308 i kombination med artikel 191. Det er klart, at en bedre organiseret politisk debat påvirker valgene, vælgernes beslutning om at stemme og de politikker, der skal gennemføres, og den vil bidrage til institutionernes funktion inden for de områder, der er omfattet af traktaten, som f.eks. de fire friheder, der er omhandlet i traktatens artikel 14, stk. 2. En foranstaltning på dette område er derfor fuldt ud berettiget.

Foranstaltningen skal være i overensstemmelse med subsidiaritetsprincippet; og den må således ikke indvirke på de nationale ordninger for finansiering af partier. Foranstaltningen må specielt ikke føre til en finansiering af nationale partier - hvilket i øvrigt ville være uforeneligt med artikel 191 - eller af disses nationale eller europæiske valgkampagner.

Det første spørgsmål, der må løses, vedrører definitionen af et europæisk parti. Hvorvidt et parti betragtes som europæisk, afhænger meget af dem, der stifter det. De kan mene, at deres organisation har en europæisk målsætning, uanset partiets størrelse eller medlemmernes geografiske fordeling. Men der må være et grundlag for at partiet kan vurderes. Det er især vigtigt, at partiets europæiske målsætninger er klare; partiet skal beskæftige sig med spørgsmål vedrørende den europæiske integration ud fra dets eget grundlag, som også kan være negativt over for integrationen. Principielt skal partiet, hvis vælgerne giver det mandat dertil, oprette eller have til hensigt at oprette en europæisk politisk gruppe eller forudse at deltage i en politisk gruppe.

Dernæst skal partiet have en vedtægt, som omhandler en demokratisk metode til udpegelse af dets ledere. Endelig skal det, i overensstemmelse med traktaternes ånd og bogstav, tilslutte sig principperne om demokrati, om overholdelse af de grundlæggende rettigheder og om en retsstat. Det ville ikke være acceptabelt, hvis et parti, hvis formål er begrænsning af rettigheder eller at fremme intolerance eller fremmedhad - hvad enten det er for eller imod europæisk integration - skulle modtage offentlig støtte. Europa-Parlamentet skulle efter anmodning registrere vedtægter deponeret af europæiske partier, som opfylder disse betingelser. I tilfælde af konflikter, kunne Parlamentet bistås af en gruppe af "vismænd", som udnævnes med jævne mellemrum; dette udelukker naturligvis på ingen måde anvendelse af de retsmidler, som fællesskabsretten indbærer.

Således repræsenterer proceduren i artikel 1 det første nødvendige, men ikke tilstrækkelige skridt til at modtage finansiering. For at kunne modtage finansiering skal et parti først deponere sin vedtægt og dernæst opfylde de særlige yderligere betingelser, som er omhandlet i artikel 3.

Fællesskabsfinansieringen bør være forbeholdt partier, som har en rimelig repræsentativitet, enten i Europa-Parlamentet, eller i en række medlemsstater. I denne forbindelse bør henvisningen i artikel 3 til regionale parlamenter i de enkelte medlemsstater fortolkes på grundlag af de interne forfatningsmæssige principper. Følgende kriterier foreslås anvendt: partiet skal være repræsenteret af medlemmer valgt på regionalt, nationalt eller europæisk plan i mindst fem af medlemsstaterne, eller det skal have opnået mindst 5% af stemmerne i mindst fem af medlemsstaterne ved det seneste valg til Europa-Parlamentet.

Under disse betingelser vil partierne kunne opnå en finansiering over EU-budgettet i overensstemmelse med artikel 191 og med subsidiaritetsprincippet. Denne finansiering må ikke erstatte de europæiske partiers egen finansiering, som skal udgøre mindst 25% af det enkelte partis budget.

Fordelingen mellem de partier, der kan modtage finansiering, baseres på objektive faktorer. Inden for ovennævnte loft på 75% vil hvert parti modtage et fast grundbeløb samt en anden komponent, der er baseret på antallet af medlemmer af Europa-Parlamentet. Disse to komponenter repræsenterer henholdsvis 15% og 85% af bevillingerne.

Det er klart, at de økonomiske forhold i et parti, der finansieres over EU-budgettet, må være gennemsigtige. Derfor skal de europæiske politiske partier offentliggøre deres regnskaber, herunder gaver fra en hvilken som helst kilde, og opgive deres finansieringskilder til Revisionsretten. De traditionelle procedurer med rapportering, regnskabsaflæggelse og regnskabskontrol er forudset. Kommissionen vil undersøge, om der bør vedtages specifikke bestemmelser for udgiftskontrol.

For at undgå en unødig sammenblanding af funktionerne er det nødvendigt at forudse en ekstern og uafhængig revision af partiets regnskaber. De nærmere bestemmelser for den uafhængige revisors arbejde vil blive fastlagt i samråd med Parlamentet.

Kommissionen aflægger rapport om forordningens gennemførelse inden for højst atten måneder efter dens ikrafttrædelse. Nærværende forordning har midlertidig karakter og udløber ved udgangen af det andet regnskabsår, som følger efter dens ikrafttrædelse. Kommissionen vil til sin tid, på baggrund af ovennævnte rapport, forelægge et forslag til en endelig ordning på området.

2001/0011 (CNS)

Forslag til RÅDETS FORORDNING om vedtægt for og finansiering af europæiske politiske partier

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 308,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2], og

[2] EFT C

ud fra følgende betragtninger:

(1) I EF-traktatens artikel 191 fastslås det, at politiske partier på europæisk plan er vigtige som en integrationsfaktor inden for Den Europæiske Union, og at de bidrager til en europæisk bevidstgørelse og til at udtrykke borgernes politiske vilje.

(2) Det er nødvendigt at indføre en vedtægt for europæiske politiske partier og at sikre, at partierne overholder de grundlæggende rettigheder, de demokratiske principper og retsstatsprincippet i overensstemmelse med traktatens bestemmelser, og at de har deres egne styrende organer.

(3) Det er nødvendigt at indføre en finansiering af de europæiske politiske partier, der delvis kan dække deres driftsudgifter og udgifterne til fremme af demokratiet i ansøgerlandene.

(4) Betingelserne i denne forordning finder ensartet anvendelse for så vidt angår finansieringen af alle de europæiske politiske partier, idet der tages hensyn til, i hvilken grad de er repræsenteret i Europa-Parlamentet.

(5) I overensstemmelse med nærhedsprincippet kan kun partier, der er tilstrækkeligt repræsenteret på europæisk plan, modtage finansiering for at undgå at finansiere rent nationale partier eller partier, som er blevet nægtet national finansiering på grund af partiets manglende overholdelse af de demokratiske principper. Denne finansiering kan ikke erstatte partiernes egen finansiering.

(6) Det bør præciseres, hvilke former for udgifter der kan være genstand for finansiering på grundlag af nærværende forordning.

(7) Fastsættelsen af bevillingerne til finansiering af partierne bør ske inden for rammerne af den årlige budgetprocedure.

(8) Iværksættelsen af de i denne forordning fastsatte foranstaltninger bidrager til gennemførelse af målene for Den Europæiske Union. Traktaten indeholder ikke andre gennemførelsesbeføjelser til vedtagelsen af denne forordning end artikel 308.

(9) Denne forordning udløber ved udgangen af det andet regnskabsår, der følger efter dens ikrafttrædelse -

UDSTEDT FØLGENDE FORORDNING:

Artikel 1

Vedtægt

Ethvert europæisk politisk parti eller enhver sammenslutning af sådanne partier kan deponere en vedtægt (i det følgende benævnt "vedtægten") hos Europa-Parlamentet, forudsat at:

a) partiet er etableret i Den Europæiske Union

b) det har etableret sig som en politisk gruppe i Europa-Parlamentet eller har til hensigt at gøre det eller at deltage i en eksisterende gruppe

c) det i sit program og i sine aktiviteter respekterer de grundlæggende principper om demokrati, om overholdelse af grundlæggende rettigheder og om retsstaten, som er fastslået i traktaten om Den Europæiske Union.

Vedtægten skal bl.a. fastslå, hvilke organer der er ansvarlige for partiets politiske og finansielle forvaltning.

Artikel 2

Uafhængig kontrol foretaget af fremtrædende personer

Europa-Parlamentet træffer afgørelse om alle indsigelser vedrørende overholdelsen de betingelser, der omhandles i artikel 1, efter udtalelse fra en uafhængig gruppe af fremtrædende personer, som udpeges hvert femte år efter fælles overenskomst mellem Europa-Parlamentet, Rådet og Europa-Kommissionen.

Artikel 3

Finansiering

Europæiske politiske partier, som har deponeret deres vedtægt, og som opfylder følgende betingelser, kan modtage finansiering over De Europæiske Fællesskabers almindelige budget:

a) partiet eller dets nationale afdelinger skal være repræsenteret af valgte medlemmer enten i Europa-Parlamentet, de nationale parlamenter eller regionale parlamenter i mindst fem medlemsstater, eller

b) partiet skal have opnået mindst 5% af stemmerne ved det seneste valg til Europa-Parlamentet, i mindst fem medlemsstater.

De partier, der opfylder disse betingelser, skal hvert år offentliggøre deres budgetter og regnskaber.

Artikel 4

Udgifternes art

1. Finansiering modtaget i kraft af denne forordning kan kun anvendes til udgifter i forbindelse med en målsætning, der er fastsat i vedtægten for det pågældende politiske parti.

Udgifterne kan bl.a. vedrøre administration, teknisk støtte, møder, undersøgelser, information og publikationer, der har en direkte forbindelse med de målsætninger, der er omhandlet i vedtægten.

2. Værdiansættelsen af løsøre og fast ejendom og afskrivningen heraf skal være i overensstemmelse med Kommissionens forordning (EF) nr. 2909/2000 [3].

[3] EFT L 336 af 30.12.2000, s. 75.

Artikel 5

Anvendelse og kontrol

Bevillingerne til finansiering af partierne fastsættes i overensstemmelse med budget procedurerne og anvendes i overensstemmelse med finansforordningen vedrørende De Europæiske Fællesskabers almindelige budget.

Kontrollen af de midler, der tildeles i henhold til denne forordning, foretages i overensstemmelse med bestemmelserne i finansforordningen og gennemførelses bestemmelserne hertil.

Kontrollen foretages desuden på grundlag af en årlig godkendelse af en ekstern og uafhængig revisionsvirksomhed. Denne godkendelse fremsendes til Europa-Parlamentet og Revisionsretten.

De pågældende tjenestegrene kan aflægge de kontrolbesøg på stedet, som de finder nødvendige for at kunne fastslå, om den tildelte støtte er anvendt lovligt og efter bestemmelserne. Ved udførelsen af deres opgave har de adgang til alle regnskabsbilag og til alle dokumenter, de finder relevante, og de kan anmode om alle oplysninger, som de mener at have brug for ved udførelsen af deres kontrolopgaver.

De politiske partier, der modtager midler over budgettet, skal på Revisionsrettens anmodning stille alle dokumenter og oplysninger, som er nødvendige for, at Revisionsretten kan varetage sin opgave, til dennes rådighed.

Artikel 6

Fordeling

Ved anvendelse af artikel 1 og 3 fordeles den årlige finansiering som følger:

a) 15% af det årlige beløb fordeles med lige store dele mellem de partier, som opfylder betingelserne, og som fremsætter en behørigt begrundet anmodning herom

b) 85% fordeles mellem de europæiske partier, som har valgte medlemmer i Europa-Parlamentet, i forhold til antallet af valgte medlemmer.

Finansieringen over De Europæiske Fællesskabers almindelige budget, herunder finansieringen i henhold til nærværende forordning, kan kun tildeles et europæisk politisk parti, hvis det kan bevise, at det modtager mindst 25% af sit budget fra en anden kilde end De Europæiske Fællesskabers almindelige budget.

Artikel 7

Rapport

Kommissionen aflægger rapport til Europa-Parlamentet og Rådet senest atten måneder efter denne forordnings ikrafttrædelse.

Artikel 8

Ikrafttrædelse

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den udløber ved udgangen af andet regnskabsår, der følger efter dens ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

FINANSIERINGSOVERSIGT

1. Foranstaltningens betegnelse

Finansiering af europæiske politiske partier.

2. Budgetpost

B3-500 eller en anden budgetpost, som budgetmyndigheden opretter.

3. Retsgrundlag

EF-traktatens artikel 308.

Rådets forordning om vedtægt for og finansiering af europæiske politiske partier.

4. Beskrivelse af foranstaltningen

4.1 Foranstaltningens generelle formål

At forudse en delvis finansiering af europæiske politiske partier, som skal sætte dem i stand til at varetage den funktion, de tillægges ved traktatens artikel 191.

4.2 Foranstaltningens varighed og nærmere bestemmelser for dens forlæng else/fornyelse

Ubestemt varighed. Årlig fastsættelse af bevillingerne.

5. Klassifikation af udgifterne/indtægterne

5.1 Ikke-obligatoriske udgifter

5.2 Opdelte bevillinger

5.3 Indtægtstype

6. Udgifternes/indtægternes art

- Støtte, der tildeles de europæiske politiske partier, som opfylder bestemmelserne i Rådets forordning om vedtægt for og finansiering af europæiske politiske partier; støtten til et parti må ikke overstige 75% af det samlede årlige budget for det pågældende europæiske politiske parti.

7. Finansiel virkning

7.1 Beregningsmetode for de samlede omkostninger ved foranstaltningen (forholdet mellem gennemsnitsomkostningerne pr. enhed og de samlede omkostninger)

7 mio. EUR. Dette beløb er det anslåede maksimale beløb, som de europæiske partier vil kunne modtage på baggrund af deres egne indtægter og med overholdelse af bestemmelserne i artikel 6 i forordningen om vedtægt for og finan siering af europæiske politiske partier, som fastslår, at fællesskabsfinansieringen ikke må overstige 75% af noget partis samlede budget.

7.2 Omkostningernes fordeling

Støtte til hver af de fem eksisterende europæiske politiske partier. Hvert parti modtager en støtte, der ikke kan overstige 75% af dets samlede budget. Støtten består af to dele:

(i) alle støtteberettigede partier modtager samme del af de 15% af det samlede budget

(ii) de partier, der er repræsenteret i Europa-Parlamentet, modtager desuden midler i forhold til det antal parlamentsmedlemmer (MEP), partiet har. Dette beløb udtrykkes ved følgende formel:

>REFERENCE TIL EN GRAFIK>

7.3 Udgifter til undersøgelser, eksperter mm. inkluderet i budgettets del B

Ikke relevant.

7.4 Forfaldsplan for forpligtelses-/betalingsbevillinger

mio. EUR

>TABELPOSITION>

8. Forholdsregler mod svig

- Forordningen fastslår, at de europæiske politiske partier skal opfylde finansforordningens bestemmelser, offentliggøre deres regnskaber og fremsende dem til Kommissionen og Revisionsretten.

9. Oplysninger om cost/effectiveness

9.1 Specifikke og kvantificerbare mål, målgruppe

9.2 Begrundelse for foranstaltningen

- Foranstaltningen er af væsentlig betydning, da den skal gøre det muligt for de europæiske politiske partier at varetage den funktion, de er tillagt i henhold til artikel 191, på en effektiv og gennemsigtig måde.

9.3 Overvågning og evaluering af foranstaltningen

- Kommissionen vil evaluere foranstaltningen løbende under den årlige budgetprocedure. De opnåede resultater vil blive evalueret for at fastslå, om foranstaltningen bør videreføres eller fornyes.

10. Udgifter til administration (det almindelige budgets sektion III)

Denne del af finansieringsoversigten fremsendes til generaldirektoraterne for "Personale og Administration" og "Budget"; generaldirektoratet for "Personale og Administration" videresender den dernæst til generaldirektoratet for "Budget" med en udtalelse.

Den faktiske afsættelse af de nødvendige administrative ressourcer afhænger af Kommissionens årlige afgørelse om ressourcetildeling, under hensyntagen til antallet af ansatte og de supplerende beløb, der måtte være tildelt af budgetmyndigheden.

- De nødvendige menneskelige og administrative ressourcer dækkes inden for rammerne af de midler, der tildeles den forvaltende tjeneste.

- Personale til forvaltning af foranstaltningen.

10.1 Indvirkningen på antallet af stillinger

>TABELPOSITION>

For de supplerende ressourcers vedkommende angives, i hvilket tempo det vil være nødvendigt at stille dem til rådighed.

10.2 De supplerende menneskelige ressourcers samlede finansielle indvirkning

EUR

>TABELPOSITION>

Beløbene skal svare til de samlede udgifter til de supplerende stillinger for foranstaltningens samlede varighed, hvis foranstaltningen er af bestemt varighed, og til udgifterne for 12 måneder, hvis den er af ubestemt varighed.

10.3 Forøgelse af andre driftsudgifter som følge af foranstaltningen

EUR

>TABELPOSITION>

Beløbet skal svare til de samlede udgifter til foranstaltningen, hvis denne er af bestemt varighed, og til udgifterne for 12 måneder, hvis foranstaltningen er af ubestemt varighed.